# Regió natural

La regió natural és la zona delimitada per accidents geogràfics tals com muntanyes o rius que es distingeix per les veïnes en algun aspecte del clima, la flora, la fauna o la cultura dels seus habitants. Les construccions humanes com carreteres poden acabar definint regions naturals en comunicar àrees o separar-les. La regió natural s'usa per distingir-la de divisions polítiques fetes artificialment.
El concepte de regió natural va sorgir de l'escola geogràfica alemanya durant la Il·lustració, l'anomenada "geografia pura" (en alemany reine Geographie). En contraposició a la tradició corogràfica dedicada a la descripció de països sobre una base política, administrativa, eclesiàstica o històrica, es va voler eliminar tots els elements d'intervenció humana per descriure les regions segons els elements naturals. El rigor cartogràfic i la intervenció de naturalistes van contribuir a la valoració de les unitats de relleu definides per les dorsals orogràfiques i les conques hidrogràfiques.

## Tipus de regions naturals

El model d'anàlisi geogràfica s'enfoca a diferents nivells:
* el continent, unitat natural de major magnitud;
* divisions subcontinentals naturals (Europa mediterrània, Amèrica andina...)
* divisions polítiques a nivell d'estat,
* regions naturals com a subdivisions estatals,
* comarca natural com a regió natural petita.
Encara que sovint es continuen utilitzant les divisions polítiques estatals, el concepte de regió natural s'hi oposa freqüentment posant de manifest divisions no naturals tant a nivell estatal com divisions internes.
Per les magnituds de l'Europa Occidental, una regió natural oscil·la al voltant de milers o desenes de milers de km² (els Pirineus, la depressió de l'Ebre, la franja litoral mediterrània...) Una regió natural petita, o comarca natural, és d'uns centenars de km² (el Pla de Bages, el Penedès, etc.)
Si les primeres regions naturals es van definir aplicant criteris geològics, van guanyant en complexitat en afegir altres característiques: el relleu, el clima, la vegetació, etc. Tenint en compte només els caràcters purament físics s'anomenen també regions fisiogràfiques. En una visió naturalista s'hi pot incorporar també l'home com a ser natural que actua espontàniament i condicionat pel medi natural. Quan es té en compte l'acció de l'home com a agent, es parla de regió geogràfica.

### Regions fisiogràfiques del món

* Serralada de l'Atles
* Sàhara i Sahel africà
* Plataforma sud-africana
* Gran Vall del Rift
* Apalatxes
* Baixos àrtics
* Plana atlàntica
* Placa canadenca
* Regió inuit
* Altiplà d'Orzak
* Plana interior americana
* Altiplà intermontà
* Serralada occidental americana
* Muntanyes Rocoses
* Sierra Madre
* Baixa Califòrnia
* Altiplà central americà
* Yucatán
* Andes
* Altiplà brasiler
* Pla de l'Amazones
* Plana de Paraguai
* Placa australiana occidental
* Conca del Murray-Darling
* Conca artesiana
* Gran Barrera de Corall
* Serralades Australianes
* Zona bàltica
* Europa central
* Alps
* Gran plana europea
* Urals
* Creixent fèrtil
* Plana siberiana
* Terres altes de l'est
* Índia
* Himàlaia
* Dècan
* Països baixos asiàtics

## Referències

* J. Vilà Valentí. Introducción al estudio teórico de la Geografia. ISBN 84-344-3438-5